پاکستان کې 'یوې ښځې په چینایانو ځانمرګی' برید کړی او لږ تر لږه څلور تنه یې وژلي
پاکستان کې د چین انستیتوت ته نژدې چاودنې څلور تنه وژلي- پولیس
برید نن سه شنبه اپریل ۲۶ (غوايي شپږمه) غرمه د دغه انستیتوت د عملیې په یو موټر شوی چې د راپورونو په اساس شاوخوا ۱۰ تنه په کې سپاره وو. د کراچۍ ښار د پولیسو مشر غلام نبي میمون د فرانسې خبري‌اژانس ته وویل: «ابتدايي تحقیقات ښيي چې دا یو ځانمرګی برید و، زموږ د بمونو د خنثی کولو ډله سیمې ته رسېدلې چې نور شواهد ومومي.» د امریکا غږ ډیوې څانګې راپور ورکړی دی چې په برید کې پنځه تنه وژل شوي د برید مسئولیت د «بلوڅ ازادۍ پوځ» منلی دی. دغې ډلې ویلي دي چې دا «ځانمرګی د شارمي بلوچ په نوم یوې ښځې» کړی دی، دغې ډلې یو تصویر هم خپور کړی او ادعا یې کړې ده چې تصویر د ځانمرګې بریدګرې دی. په برید کې یو شمېر کسان ژوبل شوي هم دي چې د ځینو وضعیت خراب ښودل شوی. پاکستاني رسنۍ وايي چې په وژل شویو چینایانو کې یې دوې مېرمنې دي. د بلوڅ بیلتون غوښتونکو په یوې اعلامیې کې دا برید د خپلو نویو بریدونو یو پیل بللی دی. بلوچ بیلتون غوښتونکي له څو کلونو راهېسې د پاکستان د پوځ په مقابل کې جنګېږي. دوی ادعا لري چې پاکستان او په خاص ډول پوځ یې د دوی د سیمې طبعي زېرمې په زوره سپړي او هاغسې چې په کار ده، دوی ته خپل حق نه ورکول کېږي، مګر د پاکستان حکومت دا ادعاوې ردوي. د «بلوڅ د ازادۍ پوځ» په بلوچستان کې هم په چینایانو بریدونه کوي. چین د «یو کمربند او یوه لار» د لویې اقتصادي پروژې د یوې برخې په توګه د «پاکستان کې د بیخ بنا په یوې لویې پروژې باندې پانګونه کړې چې د «پاکستان-چین اقتصادي دهلیز» بلل کېږي.